野步
作者：王令
朝代：宋

paragraphs: 久攖末俗喧，脱就綠野靜。
方隨巾屨便，那暇賓客命。
林紅落春衰，草綠爭夏盛。
時從老農語，久佇行子聽。
謂言勞苦後，各以閑暇慶。
時逢瓶盎酒，亦有肴核稱。
喧嘲忽無次，歌唱仍相詠。
酒闌紛起坐，白髪忽兩凴。
兒乘旁樹嬉，牛卧前籬瞑。
予方困俗累，愛此近天性。
何當從之歸，買舍與相並。